b'\n_START_ARTICLE_\nJo\xc5\xbee Bernik\n_START_SECTION_\n\xc5\xbdivljenjepis\n_START_PARAGRAPH_\nMed drugo svetovno vojno je kot civilist delal v domobranskem centru. Leta 1945 so ga oblasti zaprle, po koncu vojne pa je zbe\xc5\xbeal iz dr\xc5\xbeave. Prek Avstrije, Italije in \xc5\xa0panije je od\xc5\xa1el v Zdru\xc5\xbeene dr\xc5\xbeave Amerike, kjer je sprva diplomiral iz mednarodne trgovine in nato leta 1960 \xc5\xa1e doktoriral iz prava; do svoje upokojitve leta 1989 je delal v farmacevtskem podjetju Abbott Laboratories._NEWLINE_V za\xc4\x8detku 90. let se je v\xc4\x8dlanil v Slovenske kr\xc5\xa1\xc4\x8danske demokrate (SKD) in aktivno deloval v Svetovnem slovenskem kongresu, dva mandata tudi kot predsednik. Leta 1997 je s podporo SKD in SDS kandidiral na predsedni\xc5\xa1kih volitvah, nato pa bil leta 2000 izvoljen za poslanca v dr\xc5\xbeavnem zboru na listi Nove Slovenije._NEWLINE_Poro\xc4\x8den je bil z Marijo Bev\xc4\x8dar Bernik.\n_START_SECTION_\nOdlikovanja in nagrade\n_START_PARAGRAPH_\nLeta 2004 je prejel zlati \xc4\x8dastni znak svobode Republike Slovenije z naslednjo utemeljitvijo:\xc2\xa0\xc2\xbbob 80-letnici za zasluge v dobro slovenstva in Slovencem, pri osamosvojitvi in mednarodnem priznanju ter razvoju demokracije v Republiki Sloveniji\xc2\xab.'